স্টাফ রিপোর্টার | প্রকাশের সময় : ৫ আগস্ট, ২০১৯, ১২:২৫ পিএম
যুক্তরাজ্য সফররত প্রধানমন্ত্রী শেখ হাসিনা এ পর্যন্ত জরুরি ৭৫ টি ফাইল ছাড় করেছেন। বাংলাদেশী রাষ্ট্রদূত সম্মেলন এবং অন্যান্য কর্মসূচিতে যোগদানের উদ্দেশ্যে প্রধানমন্ত্রী গত ১৯ জুলাই লন্ডন গিয়েছেন।
প্রধানমন্ত্রীর কার্যারয়ের সচিব সাজ্জাদুল হাসান বলেন, প্রধানমন্ত্রী শেখ হাসিনা এ পর্যন্ত জরুরি ৭৫ টি ইলেকট্রনিক ফাইল (ই-ফাইল) ডিজিটালি ছাড় করেছেন।
প্রধানমন্ত্রী কার্যালয় সূত্র জানায়, এর আগে প্রধানমন্ত্রী যুক্তরাজ্যে অবস্থানকালে সকল জরুরি ফাইল তার কাছে প্রেরণের জন্য নির্দেশ দিয়েছিলেন।
শেখ হাসিনার নেতৃত্বাধীন বর্তমান সরকারে ডিজিটালাইজেশন কার্যক্রমের সুযোগ গ্রহণ করে সে অনুযায়ী প্রধানমন্ত্রীর কার্যালয়ের সংশ্লিষ্ট কর্মকর্তরা জরুরি ফাইলগুলো ই-মেইলের মাধ্যমে প্রধানমন্ত্রীর কাছে প্রেরণ করেন বলে সূত্র জানায়।
তারা বলেন, লন্ডনে অবস্থানরত প্রধানমন্ত্রী শেখ হাসিনা সার্বক্ষণিক ঢাকার সঙ্গে যোগাযোগ রাখছেন এবং বিভিন্ন বিষয়ে প্রয়োজনীয় নির্দেশনা প্রদান করছেন।